Tanulmányi ösztöndíj

Kedves Hallgatók!

Megtörtént a tanulmányi ösztöndíj számítása. Az ösztöndíjban való részesülés feltételei, hogy a hallgató legyen:

- államilag támogatott **ÉS**
- nappali tagozatos

**Az ösztöndíj megállapításának menete**
Az ösztöndíj sem  kreditindexhez, sem korrigált kreditindexhez, sem átlagokhoz, sem teljesített kreditmennyiséghez nincs kötve.

Kurzusonként számoljuk, azaz 1 teljesített kurzusodra akkor (csak akkor!) kap valaki részpénzt, ha a kurzus jegyátlaga felett teljesít.

A **személyiségi jogok védelme miatt** az egyéni teljesítéseket nem tesszük közzé, viszont az előző félév kurzusainak jegyátlagait és az ahhoz tartozó részösszegeket a mellékelt táblázatban megnézhetitek.

* **A táblázat magyarázata**
Szerepel benne, hogy mennyi részösszeg jár a különböző osztályzatokért.
Ezek az összegek kurzusonként azért ennyire különbözőek, mert függnek attól, hogy hányan és milyen érdemjegyekkel teljesítettétek az adott kurzust, illetve a kurzus kredit értékétől is.
A bizonyos részösszeget akkor kapod meg, ha a jegyátlag felett vagy. (Pl. ha 3,3 a jegyátlag, akkor, ha hármasod van, arra nem kapod meg az x részösszeget, ha négyesed, akkor arra viszont megkapod az y részösszeget!)
* A kurzusokon elért részösszegek összeadódnak, így jön ki a teljes elért összeg, aminek idén a **6000 Ft-os** határt kell elérnie.

FONTOS: Azonban arra szeretném felhívni mindenki figyelmét, hogy az így összeadott összeg lehetséges, hogy kicsit kevesebb lesz, mint amennyi az igazából (mivel a kurzusonként is visszaosztódik az átlag alatt teljesítők pénze- ez lehet akár 20 Ft stb.). Sajnos, a ténylegesen végleges összegek már tartalmaznak személyes adatokat, így azt közzétenni nem lehet. Összegezve: **akinek így kijön a 6000 Ft az biztos, hogy kap!**
A HKR-ünk kari részében megnézhetitek, miként zajlik pontosan az ösztöndíj számítása.

Mivel a jogosultak 50%-a kaphat csak ösztöndíjat (51/2007-es kormányrendelet), emiatt a HKR 300/A§ (4) pontja :

("0 Amennyiben a (3) bekezdés szerint kiszámított ösztöndíj havi összege nem éri el a KÖB által – a vonatkozó kormányrendeletben megállapított minimális ösztöndíjra figyelemmel – meghatározott értéket, a hallgató tanulmányi ösztöndíjat nem kap.")

szerint kell meghatároznunk egy részösszeghatárt, amit el kell érni minden hallgatónak. Ha ezt nem határoznánk meg, úgy többen részesülnének ösztöndíjban, mint lehetséges.

Ebben a félévben **6000 Ft-**ot kellett elérni ahhoz, hogy tanulmányi ösztöndíjat kapjon valaki.

**A részösszegek összege nem egyenlő a végleges ösztöndíj összegével!!**

Aki nem éri el a részösszegeivel a 6000 Ft-ot (**kerekítés nélkül**) az nem részesül az ösztöndíjban.

Az ösztöndíjak utalása március 10-re esik. Az ösztöndíjban részesülésről senki sem kap külön tájékoztatást, az összegeket nemsokára rögzítik a NEPTUN-ban (Pénzügyek -> Ösztöndíjak, kifizetések), ott tudjátok majd ellenőrizni. Márciusban a februári és márciusi ösztöndíjak kerülnek utalásra.

Ha valaki szeretne további felvilágosítást kapni, az kérdésével a szocialis@barczihok.elte.hu email címre tud írni.

*További információ a tanulmányi ösztöndíj összegeiről*:

A tanulmányi ösztöndíjat, illetve annak mértékét minden évben egy az adott évre szóló központilag meghatározott keretösszeg alapján kell meghatároznunk. Ez a keret évről évre változik, van, hogy nagyobb összeg áll rendelkezésünkre, ám az is előfordul, hogy jóval alacsonyabb pénzösszeget kell beosztani.

A jelen ösztöndíj esetében sajnos erre az évre a korábbihoz képest jelentősen alacsonyabb keretet kaptunk, mindamellett, hogy az ösztöndíjra jogosult hallgatók (akiknek az 50%-a kaphat) száma emelkedett 471 főről 659 főre.

Ennek ellenére szerettük volna fenntartani azt az arányt, hogy a hallgatók fele részesülhessen ösztöndíjban (a Kormányrendelet csak a maximális százalékot határozza meg), így ez szükségszerűen járt az ösztöndíj összegek csökkenésével. Azonban úgy gondoljuk, hogy ez a hallgatók számára még mindig kedvezőbb megoldás, mintha kevesebb százalékuk részesülne, de némileg magasabb ösztöndíjakban.

A Neptun felületen belül március 10-ig meg fog jelenni az ösztöndíjaknál azok számára a kivetés, akik részesülnek tanulmányi ösztöndíjban.

Üdvözlettel:
Varga Fanni
szociális alelnök